කළුතර - වාද්දුව දුම්රියපොළ ආසන්නයේ ඇති සංචාරක නිකේතනයක ජර්මන් ජාතික කාන්තාවක් බලහත්කාරයෙන් සිරකරගෙන සිටින බවට හිරු සී.අයි.ඒ. තොරතුරු අනාවරණය කර ගත්තා.ඒ අනුව ක්ෂණිකව ක්‍රියාත්මක වූ හිරු සී.අයි.ඒ. කණ්ඩායම අදාළ ජර්මන් ජාතික කාන්තාව එම ස්ථානයෙන් මුදා ගැනීම සඳහා ක්‍රියාත්මක වුණා.අද සී.අයි.ඒ. අනාවරණය ඒ පිළිබඳවයි.වෛද්‍ය ප්‍රතිකාර ගැනීම සඳහා පසුගිය වසරේදී මෙරටට පැමිණි ඇති කැතරින් නම් මෙම ජර්මානු ජාතික කාන්තාව නවාතැන් ගෙන ඇත්තේ වාද්දුව ප්‍රදේශයේ ඇති සංචාරක නිකේතනයක් තුළයි.මෙම ස්ථානය නවීකරණය කර පවත්වාගෙනයාම සඳහා මුදල් ආයෝජනය කරන ලෙස එහිදී නිකේතනයේ හිමිකරු විදෙස් කතගෙන් ඉල්ලා තිබෙනවා.ඒ  සංචාරක නිකේතනයෙන් ලැබෙන ආදායම සමසේ බෙදාගැනීමේ පොරොන්දුව මතයි.ඒ අනුව මෙම ජර්මන් ජාතික කාන්තාව රුපියල් ලක්ෂ 78කට ආසන්න මුදලක් මෙම ස්ථානය නවීකරණය කිරීමට මුදල් යොදවා තිබෙනවා.නමුත්, නවීකරණ කටයුතු අවසන් වු පසු පොරොන්දු වු පරිදි මෙහි හිමිකරු ඇයව ව්‍යාපාරයට සම්බන්ධ කර නොගෙන ඇයට නවාතැනින් ඉවතට යා නොදී මරණ තර්ජන එල්ල කර තිබුණා.ඇය මුහුණදුන් කටුක අත්දැකීම ඇය වට්ස් ඇප් හරහා ඇමතුමක් ලබා ගනිමින් හිරු සී.අයි.ඒ. වෙත ප්‍රකාශ කළා.